‘ডিউটির সময় ঘুম’ ছবি ভাইরাল, সহকর্মীকে লক্ষ্য করে গুলি নিরাপত্তারক্ষীর

ভোপাল: ডিউটির (Duty) সময় ঘুমিয়ে পড়াই ভয়ঙ্কর ঘটনা ডেকে আনল এক নিরাপত্তারক্ষীর (Security guard) জীবনে। সেই ছবি তুলে সোশ্যাল মিডিয়ায় ছড়িয়ে দিলেন তারই এক সহকর্মী। পরে এই খবর জানাজানি হতেই রাগে উন্মত্ত হয়েই নিজের সার্ভিস রিভলবার (Service Revolver) থেকে সহকর্মীকে লক্ষ্য করে দিকে গুলি চালালেন ওই নিরাপত্তাকর্মী।

আহত অবস্থায় তাঁকে দ্রুত হাসপাতালে নিয়ে যাওয়া হয়। মধ্যপ্রদেশের (Madhyapradesh) ইন্দোরের (Indore) এক গয়নার দোকানের বাইরে এই ঘটনাটি ঘটেছে।

পুলিশ সূত্রে খবর, প্রমোদ পাণ্ডে নামে ৫৬ বছরের এক সহকর্মীর বিরুদ্ধে এই গুলি চালনার অভিযোগ ওঠে। আহত বিক্রয়কর্মী বিপদমুক্ত বলে জানা গেছে। তবে শরীর থেকে প্রচুর রক্তক্ষরণ হয়েছে। হাসপাতালে চিকিৎসকদের পর্যবেক্ষণে রাখা হয়েছে তাঁকে। অভিযোগ পেয়ে পুলিশ প্রমোদকে গ্রেফতার করেছে। পুলিশি জেরায় গুলি চালানোর কথা স্বীকার করে নিয়েছেন ওই নিরাপত্তারক্ষী।

আরও পড়ুন: বাংলাদেশের সঙ্গে ভারতের গঙ্গা জলবন্টন চুক্তি পুনর্নবীকরণ কোন পথে?

অভিযুক্ত নিরাপত্তারক্ষী প্রমোদ পাণ্ডে জানিয়েছেন, দোকানের বাইরে পাহারার দায়িত্বে ছিলেন তিনি। চেয়ারে বসে ছিলেন। সেইসময় ঘুমে চোখ লেগে যায়। কখন ঘুমিয়ে পড়েছিলেন বুঝতে পারেননি। পরে দেখেন হোয়াট্‌সঅ্যাপ গ্রুপে দেখেন, তাঁর সেই ঘুমন্ত অবস্থার ছবি পাঠানো হয়েছে। তিনি জানতে পারেন এক সহকর্মী এই কাণ্ড ঘটিয়েছেন। এই ছবি নিয়ে সবাই তাঁকে নিয়ে হাসাহাসি করতে থাকে। অনেকেও নানা ধরনের কথাও শোনান। রাগে মাথার ঠিক রাখতে পারেননি। সেই রাগেই এই কাণ্ড ঘটিয়ে ফেলেছিলেন।

ইন্দোরের অতিরিক্ত ডেপুটি পুলিশ কমিশনার আনন্দ যাদব জানান, গত শনিবার রাতে দোকানের বাইরে ডিউটিতে থাকাকালীনই ঘুমিয়ে পড়েছিলেন প্রমোদ। ওই দোকানের এক বিক্রয়কর্মী সঞ্জয় জগতপ প্রমোদের ছবি তোলেন এবং হোয়াট্‌সঅ্যাপ গ্রুপে পাঠিয়ে দেন। এই নিয়ে সঞ্জয় ও প্রমোদের মধ্যে ঝগড়া হয়। তর্কাতর্কি চলার সময় সঞ্জয়ের দিকে লক্ষ্য করে গুলি চালান প্রমোদ। গুলি সঞ্জয়ের হাতে এবং শরীরে অন্য অংশে গুলি লাগে। আপাতত চিকিৎসাধীন তিনি। অভিযুক্তের বিরুদ্ধে খুনের চেষ্টার অভিযোগে গ্রেফতার করা হয়েছে। বন্দুকটিও বাজেয়াপ্ত করা হয়েছে।